Pavilnučio piliakalnis

Pavilnučio piliakalnis, Sklepkalnis, Palendrupis (registro kodas iki 2005 m. balandžio 19 d. IP2449, Lietuvos Respublikos kultūros paminklų naujai išaiškinamųjų sąraše Nr. 2449) – piliakalnis Šilutės rajono savivaldybės teritorijoje, prie Pavilnučio kaimo, Švėkšnos seniūnija. Pasiekiamas keliu Švėkšna – Saugai pervažiavus Lendrupį ir pavažiavus 150 m į dešinę šiaurės vakarų kryptimi pro sodybą lauko keliuku – yra kairėje, į pietvakarius nuo kelio.

Piliakalnis 
Piliakalnis įrengtas kalvos kyšulyje, supamame užpelkėjusių Lendrupio ir Vilnutės upelių slėnių. Aikštelė keturkampė, ovali, pailga rytų – vakarų kryptimi, 43x28 m dydžio, kiek iškiliu viršumi. Šlaitai vidutinio statumo, 4-6 m aukščio. Piliakalnį labai apardė arimai, šlaitai lyginti buldozeriu. Dabar jis dirvonuoja.

Pietinėje papėdėje, 0,25 ha plote yra papėdės gyvenvietė, tyrinėta 1982 m. Joje rasta lygios keramikos, angliukų.

Tyrimai 
Piliakalnio žvalgomuosius archeologinius tyrimus 1982 m. atlikęs Vladas Žulkus aikštelės šiauriniame krašte ištyrė 8 m² plotą, paviršiniame sluoksnyje aptiko angliukų, akmens nuoskalą su nušlifuotu paviršiumi. Piliakalnis datuojamas I tūkstantmečiu.

Šaltiniai 

 Bronius Dakanis. Mažai žinomi Lietuvos piliakalniai // Kultūros paminklai. Vilnius. 1994. T. 1. p. 49 (Nr. 38)
 Gintautas Zabiela. Lietuvos medinės pilys. Vilnius, 1995. p. 30-31 (Nr. 22).

Nuorodos 
 Lietuvos piliakalnių atlasas 
 Lietuvos piliakalniai

Piliakalniai Šilutės rajone